Bara bada bastu

Bara bada bastu (tulkojumā – 'Vienkārši mazgājies pirtī') ir Somijas zviedru mūzikas grupas KAJ dziesma, kas izdota 2025. gada 21. februārī. Grupa sarakstīja dziesmu kopā ar Andersu Vretovu, Kristoferu Strandbergu un Robertu Skovronski. Pēc uzvaras Melodifestivalen 2025 ar lielāko balsu skaitu konkursa vēsturē dziesma ieguva tiesības pārstāvēt Zviedriju 2025. gada Eirovīzijas dziesmu konkursā, kur kopumā ieguva 321 punktu, ierindojoties 4. vietā.

Tā ir komēdijas epadunka dziesma par somu pirts kultūru. Teksts sarakstīts Somijas zviedru valodas vēro dialektā ar dažiem vārdiem somu valodā. Tā ir pirmā zviedru valodā izpildītā dziesma Eirovīzijā kopš 2012. gada, kad dziesmu zviedru valodā izpildīja somu dziedātāja Pernilla Karlssone. Kopš 1998. gada tā arī ir pirmā dziesma zviedru valodā, kas pārstāv Zviedriju Eirovīzijas dziesmu konkursā. Bara bada bastu saņēma pozitīvas atsauksmes par tās āķīgumu, žurnālisti atzīmēja arī atkāpšanos no nopietnā popmūzikas skanējuma, kas raksturīgs Zviedrijas dziesmām Eirovīzijas konkursā.

 Kompozīcijas priekšvēsture 
Gatavojoties 2025. gada festivālam Melodifestivalen tā mākslinieciskā direktore Karīna Gunnarsona sazinājās ar KAJ, lai noskaidrotu, vai viņi piedalīsies konkursā. Viņa izlasīja par šo grupu laikrakstā Dagens Nyheter. Tajā laikā nesen izdeva albumu, tāpēc viņiem bija jāuzraksta jauna dziesma, lai varētu piedalīties konkursā. Dziesmu sarakstīja KAJ dalībnieki Kevins Holmstrems, Alekss Omans un Jākobs Norgords, viņiem palīdzēja Anderss Vretovs, Kristofers Strandbergs un Roberts Skovronskis. Darbs pie dziesmas notika attālināti tiešsaistē un pirmoreiz visi satikās kopā Melodifestivalen festivālā. Grupas KAJ dalībnieki ir somi, taču saskaņā ar konkursa noteikumiem vismaz vienam no dziesmas autoriem jābūt Zviedrijas pilsonim, tāpēc grupa nolēma sadarboties ar Vretovu, kura dziesma Guld och gröna skogar patika grupai. KAJ vadošais vokālists J. Norgords teica, ka grupa vēlējās uzrakstīt dziesmu, kas demonstrētu somu kultūru, un ka viņus iedvesmoja iepriekšējo Somijas Eirovīzijas dalībnieku "dīvainā aura", atsaucoties uz Käärijä un Windows95man priekšnesumiem. K. Strandbergs skaidroja, ka dziesmas ideja ir  izsmiet to, kā zviedri uztver somus un viņu kultūras aspektus.

Dziesmas teksts ir Somijas zviedru valodas vēro dialektā, tekstā ir arī dažas rindas somu valodā, ieskaitot izsauksmes vārdu perkele (velns). KAJ nosūtīja Vretovam dziesmas "pārspīlētu" versiju, lai viņš varētu to pielāgot zviedru auditorijai. Dziesmas tekstā ir minēta somu dziedātāja Arja Saijonmā, kura pozitīvi reaģēja uz šo pieminējumu. KAJ vēlējās, lai Saijonmā piedalītos viņu priekšnesumā Melodifestivalen finālā. Galu galā viņa parādījās pirms fināla ierakstītajā dziesmas fragmentā kopā ar konkursa vadītājiem Edvīnu Tērnblomu un Keyyo.

Skovronskis un Strandbergs atklāja, ka agrīnajā demo versijā bija rindiņa par "ziepju nomešanu", kas galu galā tika izgriezta. Dziesmā akordeonu spēlē Bo Lunds, kas agrāk bija KAJ dalībnieks.

 Izdošana 
Dziesmu izdeva 2025. gada 21. februārī SVT Play un straumēšanas servisos ar Warner Music Sweden starpniecību. 2025. gada aprīlī KAJ izpildīja dziesmas akustisko versiju Eirovīzijas dziesmu konkursa raidiījuma A Little Bit More ietvaros. Gan oriģināls, gan karaoke versija ir iekļautas KAJ dziesmu apkopojuma albumā Sauna Collection (2025). Pēc uzvaras Melodifestivalen, KAJ sāka tirgot T-kreklus ar dziesmas nosaukumu savā mājaslapā, taču vēlāk tos izņēma no pārdošanas par konkursa noteikumu pārkāpumiem. Grupa izpildīja dziesmu MancHagen Eirovīzijas festivālā 2025. gada 12. aprīlī, Londonas Eirovīzijas ballē 13. aprīlī un PrePartyES 19. aprīlī.

 Eirovīzijas dziesmu konkurss 
 Melodifestivalen 2025 
Zviedrijas Televīzija rīkotā konkursā Melodifestivalen 2025 kopumā piedalījās 30 dalībnieki. KAJ uzstājās ceturtajā kārtā Malmē. 2025. gada 22. februārī KAJ savā kārtā ieņēma otro vietu, kvalificējoties tieši finālam, kas notika 8. martā Stokholmā. Finālā viņi ieguva otro vietu starptautiskās žūrijas balsojumā un pirmo vietu televīzijas skatītāju balsojumā, uzvarot konkursā ar 164 punktiem. KAJ ieguva visvairāk balsu konkursa vēsturē (4 305 774), pārspējot iepriekšējo rekordu, ko uzstādīja Lorīnas dziesma Tattoo (2023).

Uzstāšanās laikā uz skatuves izvietoja īstas egles, dalībnieki dziedāja pie šķūņa, kas pēc tam pārvērtās par pirti. Priekšnesuma laikā uz skatuves cepa īstu desu. Ar grupu esošie dejotāji flaneļa kreklos cirta malku, bet pēc tam pārģērbās dvieļos un dejoja ar pirts slotām. Numura radošā direktore bija Lotta Furebeka, bet horeogrāfi – Keiša fon Arnolda, Zains Odelstols, Dženija Videgrena un Saša Žana-Baptiste. Dekorāciju izgatavošana kopumā izmaksāja 166 000 Zviedrijas kronu. Finālā izmantoja lāzera starus un dūmu mašīnas.

 Eirovīzija 
2025. gada Eirovīzijas dziesmu konkurss notika St. Jakobshalle arēnā Šveices pilsētā Bāzelē. Pusfināli notika 13. un 15. maijā, bet fināls – 17. maijā. Zviedrija tika izlozēta piedalīties pirmā pusfināla pirmajā pusē. Tā kā Eiropas Raidorganizāciju apvienība (ERA) aizliedz konkursa dziesmās lietot rupjus vārdus, tika paredzēts, ka vārds perkele būs jāizdzēš no dziesmas teksta. Intervijā medijam Yle grupa atklāja, ka izskatīja dažus citus variantus vēro dialektā, tomēr 2025. gada aprīlī sarunā ar laikraksta Österbottens Tidning žurnālistiem, KAJ sacīja, ka ERA, šķiet, nerūp šī vārda esamība dziesmā. Turpmākās izmaiņas Eirovīzijas konkursam ietver vairāk gaismu un dūmu efektu. Priekšnesumā palika par vienu dejotāju mazāk, lai ievērotu konkursa noteikumus, kas ierobežo cilvēku skaitu uz skatuves līdz sešiem. Trīs dejotāji, kas uzstājās kopā ar KAJ nodrošināja arī bekvokālu un palīdzēja apgriezt pirti, kas Eirovīzijas skatuvei tika pārbūvēta. 
Tā kļuva nedaudz mazāka, lai atvieglotu dekorāciju maiņu uz skatuves.

Dziesma kvalificējās finālam un ar 321 punktu ierindojās ceturtajā vietā.

 Atsauces 

Kategorija:2025. gada singli
Kategorija:Zviedrijas Eirovīzijas dziesmu konkursa dziesmas
Kategorija:2025. gada Eirovīzijas dziesmu konkursa dziesmas